9. การจัดการ

9.1 โครงสร้างการจัดการ

ณ วันที่ 31 ธันวาคม 2544 บริษัทมีโครงสร้างองค์กร เป็นดังนี้

บริษัทฯ มีคณะกรรมการ 3 ชุดประกอบด้วย

คณะกรรมการบริษัท

มีอำนาจหน้าที่ในการจัดการบริษัทฯให้เป็นไปตามวัตถุประสงค์ข้อบังคับและมติที่ประชุมผู้ถือหุ้น
จัดให้มีการทำงบดุลและบัญชีกำไรขาดทุน ณ วันสิ้นสุดของรอบปีบัญชี
รายงานประจำปีเสนอต่อที่ประชุมผู้ถือหุ้นตามที่กฎหมายกำหนด
โดยจัดให้มีผู้ตรวจสอบบัญชีอิสระรับรองงบการเงินก่อนนำเสนอในที่ประชุมผู้ถือหุ้น

คณะกรรมการบริหาร

มีอำนาจหน้าที่ในการช่วยกำกับดูแลและบริหารกิจการให้เป็นไปตามนโยบายที่คณะกรรมการบริษัทได้กำหนดไว้อย่างมีประสิทธิภาพและประสิทธิผล
ควบคุมการดำเนินงานของกรรมการผู้จัดการให้ปฏิบัติตามมติคณะกรรมการบริษัท
และร่วมตัดสินใจในกรณีเร่งด่วนเพื่อให้บริษัทฯ สามารถดำเนินธุรกิจได้อย่างราบรื่นไม่ติดขัด
โดยพิจารณาตัดสินใจในการดำเนินธุรกิจสำหรับรายการที่มีนัยสำคัญตามที่กรรมการผู้จัดการนำเสนอ
นอกจากนี้ยังเป็นผู้พิจารณาเบี้องต้นในการคัดเลือกกรรมการบริษัทก่อนนำเสนอคณะกรรมการบริษัท
พิจารณาเบื้องต้นในเรื่องผลตอบแทนพนักงาน และสวัสดิการ
ก่อนนำเสนอคณะกรรมการบริษัทพิจารณาอนุมัติ
และการบริหารงานประจำหรือปฏิบัติงานอื่นใดตามที่ได้รับมอบหมายจากคณะกรรมการบริษัท

คณะกรรมการตรวจสอบ

มีขอบเขตหน้าที่และความรับผิดชอบต่อคณะกรรมการบริษัทในการช่วยปฏิบัติงานของคณะกรรมการบริษัทเกี่ยวกับการสอบทานรายงานทางการเงิน
สอบทานระบบการควบคุมภายในและการตรวจสอบภายใน
สอบทานการปฏิบัติตามกฎหมายและระเบียบข้อบังคับต่างๆ ที่เกี่ยวข้อง
พิจารณาการเปิดเผยข้อมูลของบริษัทเกี่ยวกับรายการที่เกี่ยวโยงกันหรือรายการที่อาจมีความขัดแย้งทางผลประโยชน์
พิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติการอื่นใดตามที่ได้รับมอบหมายจากคณะกรรมการบริษัท

ตารางที่ 6 รายชื่อคณะกรรมการบริษัท ประจำปี 2544

  ----------------------- ---------------- ---------------- ----------------
  ชื่อกรรมการ               กรรมการบริษัท      กรรมการบริหาร     กรรมการตรวจสอบ

  นายพิฑูร ตรีวิจิตรเกษม       /                /                

  นายฮวง กวาน จวิน         /                /                

  นายภาษิต อัสสมงคล         /                                 

  นายวิรุฬ เผ่าลินจง          /                /                

  นางพจนารถ พนัสขาว        /                /                

  นายดุสิต เสงี่ยมศักดิ์         /                /                

  นายมานพ วรจิตจำนงค์       /                                 

  นายธรรมชน ลิมป์ศรีกีรตีกุล    /                                 

  นายเกรียงศักดิ์ ขจรน้ำทรง    /                                 

  รศ.บรรเลง ศรนิล          /                                 /

  พ.ต.อ.ทวีพันธ์ แสงประเสริฐ  /                                 /

  นายสิงห์ชัย อรุณวุฒิพงศ์       /                                 /

  นายเรืองชัย ไตรพรกนกรัตน์   เลขานุการที่ประชุม   เลขานุการที่ประชุม   

  นายธีระชัย สิริธัญญานนท์                                        เลขานุการที่ประชุม
  ----------------------- ---------------- ---------------- ----------------

9.2 การสรรหากรรมการและผู้บริหาร

การคัดเลือกกรรมการและผู้บริหาร บริษัทฯ ไม่มีคณะกรรมการสรรหาแยกต่างหาก
แต่จะใช้คณะกรรมการบริหารในการพิจารณาร่วมกัน
ก่อนนำเสนอให้คณะกรรมการบริษัทพิจารณาอีกครั้งหนึ่งและขออนุมัติจากที่ประชุมผู้ถือหุ้น

9.3 วิธีการเลือกตั้งกรรมการผ่านที่ประชุมผู้ถือหุ้น

วิธีการเลือกตั้งกรรมการ จะต้องได้รับมติเห็นชอบจากการประชุมสามัญผู้ถือหุ้น
โดยให้สิทธิผู้ถือหุ้นที่เข้าประชุม
มีสิทธิออกเสียงโดยใช้เสียงข้างมากไม่น้อยกว่ากึ่งหนึ่งของผู้ที่เข้าร่วมประชุมและมีสิทธิออกเสียง
และเนื่องจาก บริษัท ทานตะวันกรุ๊ป จำกัด ถือหุ้นทางอ้อมประมาณ ร้อยละ 56.39
ดังนั้นการแต่งตั้งกรรมการอาจต้องขอความเห็นชอบจากผู้ถือหุ้นกลุ่มดังกล่าว

9.4 ค่าตอบแทนของผู้บริหาร

ตารางที่ 7 ค่าตอบแทนกรรมการและผู้บริหาร ในปี 2544

  ---------------------------- ------------------------------------------
  รายการ                       ค่าตอบแทนที่เป็นตัวเงิน(บาท)

  กรรมการ 12 ท่าน               8,275,000

  ผู้บริหาร 8 ท่าน                 8,901,523

  รวม                          17,176,523
  ---------------------------- ------------------------------------------

ไม่มีค่าตอบแทนอื่นที่ไม่เป็นตัวเงิน

9.5 การกำกับดูแลกิจการ

คณะกรรมการบริษัทได้ปฏิบัติหน้าที่ในการกำกับดูแลกิจการให้เป็นไปตามกฎหมาย
ข้อบังคับและวัตถุประสงค์ของบริษัทฯ ตลอดจนมติที่ประชุมผู้ถือหุ้น ด้วยความซื่อสัตย์สุจริต
ระมัดระวังรักษาผลประโยชน์ของบริษัทฯ และมีความรับผิดชอบต่อผู้ถือหุ้น ในการปฏิบัติหน้าที่ดังกล่าว
คณะกรรมการได้กำหนดนโยบายและทิศทางการดำเนินงานของบริษัทฯ
รวมถึงการจัดให้มีระบบควบคุมภายในและการตรวจสอบภายในที่เหมาะสมและเพียงพอ
เพื่อกำกับดูแลให้ฝ่ายจัดการบริหารกิจการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
และมีการปฏิบัติภายใต้ระเบียบข้อบังคับของบริษัทและกฎหมายต่างๆ ที่เกี่ยวข้อง นอกจากนี้
คณะกรรมการบริษัทยังได้จัดให้มีการรายงานข้อมูลทางการเงิน และข้อมูลทั่วไป
เพื่อให้ผู้ถือหุ้นและผู้ลงทุนทั่วไปได้ทราบถึงฐานะทางการเงิน
และผลการดำเนินงานของบริษัทอย่างสม่ำเสมอ

9.6 การดูแลเรื่องการใช้ข้อมูลภายใน

บริษัทฯ มีนโยบายการกำกับดูแลในการป้องกันผู้บริหารนำข้อมูลภายในของบริษัทฯ
ซึ่งยังไม่ได้เปิดเผยต่อสาธารณชนไปใช้เพื่อประโยชน์ส่วนตัว โดยห้ามมิให้ผู้บริหารรวมถึงคู่สมรส
บุตรที่ยังไม่บรรลุนิติภาวะของผู้บริหารดังกล่าวใช้ข้อมูลภายในซึ่งยังมิได้เปิดเผยต่อสาธารณชนไปใช้เพื่อประโยชน์ส่วนตัว
รวมทั้งเพื่อการซื้อขายหลักทรัพย์
และมีมาตรการลงโทษหากมีการฝ่าฝืนซึ่งเป็นไปตามระเบียบของบริษัทฯ

9.7 บุคลากร

ณ วันที่ 31 ธันวาคม 2544 บริษัทฯ มีจำนวนพนักงานแยกตามสายผลิตภัณฑ์และการบริหารได้ดังนี้

ตารางที่ 8 พนักงานแยกตามสายผลิตภัณฑ์ ณ วันที่ 31 ธันวาคม 2544

หน่วย : คน

  ----------------------------------- ----------------- -----------------
  ประเภทของส่วนงาน                     รายเดือน           รายวัน

  โรงงานผลิตถุงพลาสติกเปิดปิดได้            43                390

  โรงงานผลิตหลอดดูดเครื่องดื่ม              18                203

  โรงงานผลิตถุงทั่วไป                     16                145

  ส่วนการบริหารงานกลาง                  118               44

  รวม                                 195               782
  ----------------------------------- ----------------- -----------------

ตารางที่ 9 ผลตอบแทนของพนักงานประจำปี 2544

  ----------------------------------- -----------------------------------
                                      จำนวนเงิน (บาท)

  เงินเดือน                             61,544,178.00

  ค่าแรง                               83,022,199.77

  โบนัส                                6,142,687.00

  เงินประกันสังคม                        2,517,796.00

  เงินสวัสดิการอื่น                        3,303,545.22

  รวม                                 156,530,405.99

  คิดเป็นร้อยละ ของค่าใช้จ่ายทั้งหมด          21.23
  ----------------------------------- -----------------------------------

ตลอดปี 2544 บริษัทฯ
ได้ใช้การบริหารทรัพยากรบุคคลเป็นเครื่องมือพัฒนาองค์กรให้มีประสิทธิภาพและมีขนาดกระทัดรัด
ตลอดจนส่งเสริมให้พนักงานมีความคิดริเริ่มสร้างสรรค์และพัฒนาศักยภาพในการทำงานของพนักงาน
ทั้งนี้ บริษัทฯ มีนโยบายส่งเสริมและสนับสนุนให้พนักงานได้รับการพัฒนาทั้งภายในและภายนอกบริษัทฯ
โดยมีแผนกพัฒนาบุคลากรทำหน้าที่ฝึกอบรมพนักงานและจัดส่งพนักงานไปอบรมดูงานนอกสถานที่เมื่อมีงานแสดงสินค้า
หรือเทคโนโลยีเป็นประจำ
เพื่อเตรียมให้บุคลากรของบริษัทฯมีความพร้อมที่จะรับการเปลี่ยนแปลงของอุตสาหกรรมในอนาคต
และบริษัทฯมีความมุ่งหวังให้พนักงานมีความรู้ในงานและมีทักษะการบริหารที่เป็นเลิศ